Unue ili venis al la montopinto Szyndzielnia (1028 metroj super maro) apud la urbo Bielsko-Biała, kie funkcias lastatempe renovigita telfero (gondolo), kaj poste promenis al najbara pinto Klimczok (1117 m). Kelkaj venis jam sabate kaj vagadis – tra la pinto Trzy Kopce (1082m) ĉe kiu troviĝas 925-metroj longa subtera kaverno – al la pinto Błatnia (917m) de kie videblas bela panoramo de la montaro. Videblis inter alie la pinto Skrzyczne (1257), fama de vintra sportumado (skisaltado), kiu situas apud Szczyrk-urbeto. Suno brilis, belaj floroj sur voje ĝojigis okulojn de vagantoj, arbaraj fruktoj bongustis, oni trovis ankaŭ manĝeblajn fungojn.
#000008
Dimanĉe ĉirkaŭ tagmezo apud montara gastejo ĉe la pinto Klimczok ok samideanoj renkontiĝis, kaj poste kune malsupreniris al la sanktejo. En Szczyrk-Górka sume renkontiĝis 19 samideanoj. Ili babilis, refreŝigis sin trinkane mineralan akvon elirantan el roko kaj vizitis la sanktejon proksime al kiu antaŭ kelkaj semajnoj estis fino de la biciklista vetkuro “Tour de Pologne” en la loko nomata “Agla nesto”. Alveninte al Szczyrk Centrum kelkaj el samideanoj – ĝuis gustumadon de loka manĝo en la regiona restoracio “Malnova Muelilo”. Tiu partopreninda pilgrimado estis organizita de PEA filio en Bielsko Biała.
#000009